“อาซีฟา” เตรียมเทรดพรุ่งนี้ ด้วยราคา IPO 3.70 บ.
ตลท.รับหลักทรัพย์ ASEFA เริ่มซื้อขายพรุ่งนี้ (5 ส.ค.) อนึ่ง “อาซีฟา” หรือ ASEFA ผู้ผลิตและจำหน่ายสวิตช์บอร์ดไฟฟ้า เตรียมเข้าซื้อขายใน SET ในราคาไอพีโอ 3.70 บ. เสนอขายหุ้นสามัญเพิ่มทุนต่อประชาชนทั่วไป 140 ล้านหุ้น โดยมีบล. ฟินันเซีย ไซรัส เป็นที่ปรึกษาทางการเงิน
4 ส.ค. 2558

ผู้สื่อข่าวรายงานว่า ตลาดหลักทรัพย์แห่งประเทศไทย (SET) เพิ่มสินค้ารับหลักทรัพย์ หุ้นสามัญ บริษัท อาซีฟา จำกัด (มหาชน) หรือ ASEFA ชื่อย่อหลักทรัพย์ ASEFA เป็นหลักทรัพย์จดทะเบียนและเริ่มทำการซื้อขายวันที่ 5 ส.ค. 2558 ในกลุ่มอุตสาหกรรมสินค้าอุตสาหกรรม หมวดธุรกิจ วัสดุอุตสาหกรรมและเครื่องจักร จำนวนหุ้นจดทะเบียนกับตลท. 550,000,000 หุ้น จำนวนหุ้นชำระแล้ว 550,000,000 หุ้น ราคา Par 1 บาทต่อหุ้น ทุนชำระแล้ว 550,000,000.00 บาท จำนวนหุ้น IPO 150,000,000 หุ้น ราคา IPO 3.70 บาท
ลักษณะธุรกิจ 1) ผลิตและจำหน่ายสวิตช์บอร์ดไฟฟ้า ที่ออกแบบและพัฒนาโดยบริษัทภายใต้เครื่องหมายการค้า “Asefa” ซึ่งสามารถปรับเปลี่ยนการออกแบบ และอุปกรณ์ภายในได้ตามความต้องการของลูกค้าและสวิตช์บอร์ดไฟฟ้าที่บริษัทได้รับลิขสิทธิ์จาก Schneider Electric Industries S.A. และ Socomec S.A.ซึ่งเป็นสวิตช์บอร์ดไฟฟ้าที่ผ่านการทดสอบเฉพาะแบบ (Type-Tested Switchboard) ซึ่งจะผลิตตามแบบและใช้อุปกรณ์ตามที่บริษัทผู้ให้ลิขสิทธิ์กำหนด
2) ซื้อมาและจำหน่ายต่ออุปกรณ์ไฟฟ้าอื่นๆ ที่เกี่ยวข้อง เช่น อุปกรณ์ไฟฟ้าและคอนโทรล อุปกรณ์ในงานระบบการจ่ายไฟฟ้า เป็นต้น 3) งานบริการวิศวกรรมที่เกี่ยวข้องและงานบริการหลังการขาย  4) งานรื้อถอนโรงไฟฟ้ามีรายได้จากการขายเศษโลหะหรืออุปกรณ์ที่ได้จากการรื้อถอนโครงการโรงไฟฟ้าพลังความร้อนร่วมบางปะกงชุดที่ 1 และชุดที่ 2 ซึ่งดำเนินกิจการโดยกิจการร่วมค้า อาซีฟา ซันเทค (กิจการร่วมค้า)
 